Poskantoor-staking: Hersiene looneis voorgelêArgieffoto Aubrey Tshabalala, hoofsekretaris van CWU, het ŉ beroep gedoen op SAPO om positief op die eis te reageer, indien hulle ernstig is daaroor om die huidige arbeidsonrus te beëindig. Die vakbond se hersiene looneis is vir ŉ salarisverhoging van 7,5% terugwerkend tot 1 April en ŉ verdere verhoging van 0,5% van Januarie 2015 af. CWU het vroeër ŉ salarisverhoging van 15% geëis en daarop aangedring dat tydelike werkers permanent aangestel word. Die vakbond het ook geëis dat tydelike werkers binne 16 maande permanent aangestel moet word in plaas van die huidige 30 maande. Clyde Marvin, president van CWU, het gesê SAPO het ŉ verhoging van 7,5% aangebied met effek van Desember. “Ons reageer op hulle brief. Hulle aanbod maak geen melding van ŉ terugwerkende verhoging nie.” Marvin het gesê SAPO het tot Donderdag om op die vakbond se hersiene aanbod te reageer. SAPO het intussen gesê dat personeel wat verantwoordelik is vir possortering by Witpos en Tshwane sedert Maandag terug is op hulle pos. “Die Suid-Afrikaanse Poskantoor het uiteindelik ŉ interdik gekry teen die stakende werkers waarvolgens dit onwettig is vir hulle om nader as 500 m aan ŉ poskantoor te kom.” Die Polokwane- en Witbank-possentrums is nog nie weer in werking nie. ŉ Aantal poskantore in die Witwatersrand-area is ook steeds gesluit vir herstelwerk nadat dit deur stakende werkers beskadig is. Ses poskantore in Johannesburg is ook vir herstelwerk gesluit. Klik hier vir vorige berigte oor die poskantoor-staking.